Druk neem toe op eerstekopers en meenthuismark - Jou Geld | Solidariteit WêreldJou Geld | Solidariteit Wêreld
Tuis › 2016-begroting › Druk neem toe op eerstekopers en meenthuismark
Druk neem toe op eerstekopers en meenthuismark
Vrydag, Julie 29th, 2016
In die huidige ekonomiese klimaat kies voornemende eiendomkopers – veral dié wat die eerste keer koop – natuurlikerwys kleiner en goedkoper eiendomme.
Dit is hoekom deeltiteleiendomme en woonstelle in die na-resessietydperk so gewild geword het dat deeltiteleiendomme in Mei 2016 byna 30% van alle eiendomtransaksies uitgemaak het. Selfs in die deeltitelsektor wil dit egter voorkom asof die voorkeur klein eerder as groot eiendomme is.
“Die kleinste grootte deeltitelsegment, naamlik die ‘minder as 2 slaapkamers’-segment, het steeds in die tweede kwartaal van 2016 ‘n baie sterk dubbelsyferprysinflasie van 13,7% getoon,” sê John Loos, eiendomstrateeg by FNB.
“Ver agter was die tweeslaapkamersubsegment met 7%-groei, terwyl die grootste ‘3 slaapkamers en meer’-kategorie met ‘n gemiddelde prysgroei van 5,1% die stadigste was. Al 3 hierdie subsegmente het verlangsamende prysgroei getoon.”
Loos sê dat hoewel die vraag en prysgroei steeds sterk is in die deeltitelmark, dit in die laaste tyd ’n spoedhobbel getref het. “In die tweede kwartaal van 2015 het FNB se Deeltitelhuisprysindeks ‘n effense verlangsaming in jaar-op-jaar-groei tot 6,3% ondervind teenoor die vorige kwartaal se 7%. In vergelyking hiermee het FNB se Voltitelhuisprysindeks ’n effens hoër jaar-op-jaar-styging van 7,38% aangeteken.”
Hy skryf hierdie neiging toe aan eerstekopers wat toenemend onder druk kom. “Eerstekeerkoop het in die jongste tyd beduidend afgeneem van ‘n geraamde hoogtepunt van 28% van totale huisaankope in die tweede kwartaal van 2014 tot 21% van totale huisaankope in die tweede kwartaal van 2016.
“Hoewel dit steeds ‘n betreklik goeie persentasie is, is eerstekopers oor die algemeen meer kredietafhanklik en dus rentekoerssensitief as herhalende huiskopers en ons glo dat stygende rentekoerse sedert begin 2014 die rede was vir die matige afkoeling onder eerstekopers.”